Iltalehden tekemän selvityksen mukaan 19 kansanedustajalla on alle kaksi vuotta vanha merkintä ulosottorekisterissä. Merkinnän saaneita löytyy kaikista eduskuntapuolueista.

Iltalehden tekemän selvityksen mukaan 19 kansanedustajalla on merkintä ulosottorekisterissä. Ismo Pekkarinen

Eniten tuoreita ulosottomerkintöjä on perussuomalaisten kansanedustajilla. Perussuomalaisten uusista kansanedustajista seitsemällä on vähintään yksi merkintä ulosottorekisterissä. Toisen tai kolmannen kauden edustajilla ei ole ainuttakaan merkintää viimeisen kahden vuoden ajalta.

Ulosottoviraston asiakkaina ovat tai ovat olleet viimeisen kahden vuoden aikana Sheikki Laakso, Jukka Mäkynen, Mauri Peltokangas, Ano Turtiainen, Sebastian Tynkkynen, Veikko Vallin ja Jussi Wihonen.

Edellä mainitusta seitsikosta vireillä olevia asioita on ulosotossa enää Laaksolla ja Mäkysellä. Muut ovat hoitaneet asian pois päiväjärjestyksestä.

Kuljetusliike koitui kohtaloksi

Eniten ulosottomerkintöjä on Kouvolassa asuvalla Laaksolla. Laakson ulosottorekisteri on 15 sivua pitkä ja siinä on 84 merkintää. Laaksolta karhutaan ulosoton kautta yhteensä 219 000 euron saatavia.

Kansanedustaja Sheikki Laaksolla (ps) on ulosotossa 219 000 euroa. Inka Soveri / IL

Ulosottovelka koostuu muun muassa maksamattomista arvonlisäveroista, ennakonpidätyksistä ja työnantajan sairausvakuutusmaksuista. Laakso on maksanut velkojaan ulosoton kautta yhteensä 14 000 eurolla.

Laakson mukaan hänen ulosottovelkojensa taustalla on konkurssiin mennyt kuljetusliike, joka oli yhtiömuodoltaan kommandiittiyhtiö. Näin ollen Laakso on vastuussa yrityksensä veloista henkilökohtaisesti.

– Jos se olisi ollut osakeyhtiö, niin mulle ei olisi jäänyt mitään (maksettavaa), mutta nythän mulla meni talot ja hallit ja kaikki, Laakso sanoo Iltalehdelle.

Kymäläinen edelleen ulosoton asiakkaana

Eduskuntavaalit voittaneesta SDP:stä tuore ulosottomerkintä on neljällä kansanedustajalla. He ovat Jukka Gustafsson, Eveliina Heinäluoma, Suna Kymäläinen ja Paula Werning. Werningillä on kaikista kansanedustajista toiseksi eniten tuoreita ulosottomerkintöjä (8).

Kouvolassa asuvan Werningin kahdeksan merkintää liittyvät maksamatta jääneisiin lasten päivähoitomaksuihin, joissa on hakijana Kouvolan kaupunki. Werning on maksanut kaikki ulosotossa olleet asiansa, yhteensä noin 2 000 euroa.

– Mulla oli sellainen tilanne, että talous oli tosi tiukalla ja jouduin tekemään valintoja arjessa. Tiedän mitä on, kun rahat eivät ihan riitä kaikkeen, Werning sanoo Iltalehdelle.

Gustafssonin ulosottomerkintä johtuu maksamatta jääneestä pysäköintivirhemaksusta ja Heinäluoman maksamatta jääneestä ennakkoverosta.

– Aiemmat laskut eivät olleet tavoittaneet minua. Maksoin (laskun) heti saatuani yhteydenoton, Heinäluoma viestittää Iltalehdelle.

Kansanedustaja Suna Kymäläinen (sd) oli vielä keskiviikkona ulosoton asiakas. SUNA KYMÄLÄISEN FACEBOOK-SIVUT

Kymäläinen on SDP:n nelikosta ainoa, jolla oli tiistaina maksamattomia saatavia ulosotossa.

Kymäläisen avoimet velat ovat yksityisoikeudellisia saatavia, joissa hakijoina ovat Collector Bank AB ja OPR-Finance Oy. Collector Bankin saatavasta Kymäläinen oli maksanut tiistaihin mennessä 71,64 euroa ja OPR-Financen saatavasta 1 011,25 euroa. Maksamatta oli 61,21 euroa ja 788,55 euroa.

– Tämä tieto tuli minulle yllätyksenä. Kyseessä on vilpitön vahinko ja huomaamattomuus, josta olen pahoillani. Olen hoitanut maksut välittömästi tiedon saatuani, Kymäläinen viestittää Iltalehdelle.

Li Andersson ja noin seitsemän euron lasku

Tuore ulosottomerkintä löytyy myös vasemmistoliiton puheenjohtajalta Li Anderssonilta, jolta työeläkevakuutusyhtiö Varma karhusi pientä saatavaa eduskuntavaalien alla maalis-huhtikuussa.

Vasemmistoliiton puheenjohtajalla Li Anderssonilla on tuore merkintä ulosottorekisterissä. JARNO KUUSINEN

Anderssonin mukaan kyse oli noin seitsemän euron laskusta, josta oli tullut maksukehotus postitse kotiin hänen kiertäessä Suomea. Andersson maksoi laskun heti kehotuksen saatuaan.

– Kyseessä oli aiemman nyrkkeilyvalmentajani tyel-vakuutus. Mutta asia on siis jo hoidettu kuntoon, Andersson viestittää Iltalehdelle.

SDP:n Jukka Gustafssonin tavoin vihreiden Inka Hopsu ja keskustan Mikko Kärnä ovat joutuneet voudin hampaisiin maksamatta jääneen pysäköintivirhemaksun takia.

Vasemmistoliiton Veronika Honkasalolla on mennyt maksamatta jääneitä pysäköintivirhemaksuja ulosottoon kaksi, Liike Nytin Hjallis Harkimolla viisi.

Kristillisdemokraattien Sari Tanuksella on ulosottorekisterissä kaksi merkintää, joista toinen johtuu maksamatta jääneestä pysäköintivirhemaksusta ja toinen maksamatta jääneestä vahinkovakuutusmaksusta.

Gustafssonin, Hopsun, Kärnän, Honkasalon, Harkimon ja Tanuksen ulosotossa olleet asiat on kaikki joko maksettu tai peruutettu, mikä tarkoittaa sitä, että ulosotossa ollut saatava on maksettu suoraan hakijalle tai ulosotto on todettu aiheettomaksi.

Kansanedustaja Hjallis Harkimo (liik) on kierrättänyt pysäköintivirhemaksunsa ulosoton kautta. Jenni Gästgivar

RKP:n Sandra Bergqvistillä on ulosottorekisterissä neljä tuoretta merkintää. Merkinnät liittyvät maksamatta jääneisiin ennakonpidätyksiin ja työnantajan sairausvakuutusmaksuihin. Saatavat on nyt maksettu.

Kokoomuksen uudella kansanedustajalla, Jari Aarnion tapauksen syyttäjänä toimineella Pihla Keto-Huovisella on yksi merkintä ulosottorekisterissä.

Helsingin ja Uudenmaan sairaanhoitopiirin kuntayhtymä (HUS) karhusi Keto-Huoviselta viime vuoden heinä-elokuussa 16 euron saatavaa. Saatava on nyt maksettu.

Edustajanpalkkio on ulosmitattavissa

Valtakunnanvoudin oikeudellisen yksikön esimiehen, johtavan hallintovoudin Jorma Niinivirran mukaan kansanedustajan palkkio on ulosmitattavissa.

– Se (palkkio) on ihan normaalisti ulosmitattavissa olevaa tuloa. Kulukorvaus on eri asia, Niinivirta sanoo.

Uuden kansanedustajan palkkio on 6 614 euroa kuukaudessa. Edustajalle jää tästä käteen noin 3 900 euroa kuukaudessa. Ulosmitattava osuus palkkiosta riippuu huollettavien määrästä.

Jos edustajan nettopalkkio on 3 900 euroa kuukaudessa, eikä edustajalla ole huollettavia, on ulosmitattava osuus palkkiosta 1 865 euroa kuukaudessa. Jos huollettavia on yksi, on ulosmitattava osuus 1 415 euroa kuukaudessa. Jos huollettavia on kaksi tai enemmän, on ulosmitattava osuus 1 300 euroa kuukaudessa.

– Kansanedustajalla, kuten kenellä tahansa muullakin, on totta kai mahdollisuus maksaa saatava ennen kuin mennään palkkion ulosmittaukseen. Ja niinhän ne useimmiten maksetaan, Niinivirta sanoo.

Juttua muokattu 15.5.2019 kello 11.22: Poistettu kokoomuksen Heikki Vestman merkinnän saaneiden kansanedustajien joukosta. Vestmanin pysäköintivirhemaksua koskenut merkintä johtui ulosottoviraston järjestelmävirheestä. Vestmanilla ei ole merkintöjä ulosottorekisterissä.